
Kada se novorođenčetu uči ezan na uho?


* 
* 
* 
* 
* 
* 
* 

 
Kada se novorođenčetu uči ezan na uho?

Učenje ezana na desno uho novorođenčetu praksa je muslimana kroz generacije, tvrde imam Tirmizi i Hattab. (Vidjeti: *Aridatul-ahvezi*, 4/21, i *Mevahibul-Dželil*, 2/86.) Po mišljenju mnogih učenjaka poznatih pravnih ***[škola](https://pitajucene.com/search/%C5%A1kol/questions/ "Pretraži pitanja o školovanju")***, učenje ezana djetetu na uho smatra se pohvalnim djelom. (Vidjeti: *El-Medžmu*, 8/334, *Mevahibul-Dželil*, 2/85, *El-Insaf*, 4/114, *Hašijetu Ibni Abidin*, 2/62, i *Avnul-Mabud*, 2/85.) Imam Malik nije smatrao pohvalnim učenje ezana na uho novorođenčetu. (Vidjeti: *Mevahibul-Dželil*, 2/86.) Mudrost učenja ezana na uho novorođenčetu jeste to da dijete prije svega čuje riječi tevhida koje tjeraju šejtana u bijeg, a koji je uznemirio dijete nakon rođenja, a Allah, dželle šanuhu, najbolje zna. Isto tako, ezanom se dijete poziva da bude pokorni Allahov rob i da se ne odaziva šejtanu koji će ga pokušati odvesti s Pravog puta. (Vidjeti: *Tuhfetul-mevdud*, str. 32, od Ibnul-Kajjima.)


Učenjaci koji kažu da ezan treba učiti novorođenčetu svoj stav temelje na slabom predanju da je ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, učio ezan Hasanu b. Aliji kada je rođen. (Tirmizi, 5/71/1516, Ebu Davud, 4/330/5105, Taberani, 3/30/2578, i Begavi, 11/273/2822. Imam Tirmizi i Hakim predanje smatraju ispravnim. Međutim, imam Ibn Hibban, Munziri, Zehebi, Ševkani i Albani tu njihovu ocjenu nisu prihvatili jer u lancu prenosilaca tog predanja postoji prenosilac po imenu Asim b. Ubejdullah, čije hadise odbacuju poznati hadiski eksperti. Vidjeti: *Muhtesaru Ebi Davud*, 8/8-9, *Telhisul-mustedrek*, 3/197, *Nejlul-evtar*, 5/230, i *Es-Silsiletud-daifa*, 1/493.) Citirani ***[hadis](https://pitajucene.com/search/Hadis/questions/ "Pretraži pitanja o hadisima")*** se prenosi u različitim verzijama kao: *“Učio je ezan u Hasanovo uho“*, *“Učio je ezan u Husejinovo uho“*,*“Učio je ezan u Hasanove uši“*,*“Učio je ezan u Hasanovo i Husejinovo uho i naredio da se tako čini.“*  Ove nesigurnosti u citiranju predaje aludiraju nam da Asim b. Ubejdullah nije dobo zapamtio hadis. Prema tome, iako je učenje ezana na desno uho novorođenčetu ustaljena praksa muslimana, to nema utemeljenja u vjerodostojnom hadisu.


Kada je riječ o učenju ikameta na lijevo uho, to je spomenuto u hadisu koji prenosi Husejn b. Alija, radijallahu anhum, a u kojem stoji da je Poslanik, ﷺ, rekao: *“Ko dobije dijete pa mu prouči ezan na desno, a ikamet na lijevo uho, neće mu nauditi ***[džinni](https://pitajucene.com/search/d%C5%BEini/questions/ "Pretraži pitanja o džinnima")*** koji prate čovjeka.”* (Ebu Ja’la, 6/32/6747, Ibn Sunni, str. 220/623, i Bejheki, u djelu *Šuabul-iman*, 6/390/8619.) U ovome lancu prenosilaca postoje prenosioci: Jahja b. Ala i Mervan b. Salim, koji su, po nekim učenjacima, lažovi, a po drugim, njihova su predanja ništavna, dok je biografija Talhe b. Ubejdullaha nepoznata. (Vidjeti: *Medžmeuz-zevaid*, 4/59, *Ithaful-hajeretil-mehera*, 7/91, *Fejdul-Kadir*, 6/293, *Es-Silsiletud-daifa*, 1/491-494, *Udžaletur-ragibil-mutemenni*, 2/701, i *Fethul-Vedud*, str. 187-189, od Ebu Omera Hamavija.) Imam Zehebi ovo je predanje naveo kao primjer ništavnih hadisa koje prenosi Jahja b. Ala. (Vidjeti: *Mizanul-iatidal*, 4/397.)


Dakle, učenje ikameta na lijevo uho novorođenčetu nije dozvoljeno prakticirati jer se to navodi u apokrifnom ili, u najmanju ruku, ništavnom hadisu po kome nije dozvoljeno postupati. A kada je riječ o učenju ezana, to se navodi u slabom predanju prema kojem je postupala većina učenjaka, a Allah najbolje zna.


Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


